[pic] | EVROPSKA KOMISIJA |

Bruselj, 18.10.2010

COM(2010) 566 konč.

Priporočilo za

SKLEP SVETA

o imenovanju evropske prestolnice kulture za leto 2015 v Belgiji

OBRAZLOŽITVENI MEMORANDUM

Sklep št. 1622/2006/ES Evropskega parlamenta in Sveta z dne 24. oktobra 2006 o vzpostavitvi aktivnosti Skupnosti za dogodek evropske prestolnice kulture za leta 2007 do 2019[1] določa postopek imenovanja evropskih prestolnic kulture. V skladu s členom 2 tega sklepa bosta od leta 2009 dve mesti dveh držav članic zapovrstjo imenovani za evropski prestolnici kulture po kronološkem vrstnem redu iz Priloge k Sklepu. Leta 2015 sta do organizacije tega dogodka upravičeni Belgija in Češka.

Imenovanje evropskih prestolnic kulture leta 2015 poteka po naslednjem postopku.

Razpis za oddajo prijav objavi vsaka zadevna država članica najpozneje šest let pred dogodkom. Izborni svet, ki ga sestavlja 13 neodvisnih strokovnjakov s področja kulture, se sestane na predizbornem sestanku najpozneje pet let pred dogodkom. Izborni svet prejete prijave oceni po merilih iz člena 4 Sklepa 1622/2006/ES in določi seznam mest v ožjem izboru, ki jih je treba dodatno oceniti, potem ko dopolnijo svoje prijave.

Vsaka od upravičenih držav članic skliče izborni svet za končni izbor devet mesecev po predizbornem sestanku. Po obsežnem ovrednotenju mest v ožjem izboru na podlagi meril, določenih za to dejavnost, izborni svet priporoči za imenovanje eno mesto iz vsake upravičene države članice.

Na podlagi teh priporočil državi članici imenujeta eno mesto za evropsko prestolnico kulture in o tem obvestita Evropski parlament, Svet, Komisijo ter Odbor regij najpozneje štiri leta pred predvidenim začetkom dogodka.

Evropski parlament lahko Komisiji pošlje svoje mnenje o imenovanjih najpozneje tri mesece po prejemu predlogov za imenovanje.

Svet na podlagi priporočila Komisije uradno imenuje predlagani mesti za leto, za katero sta bili predlagani.

Prijavo za evropsko prestolnico kulture je vložilo mesto Mons. Prijavilo se ni nobeno drugo belgijsko mesto.

Na koncu izbornega postopka je izborni svet ugotovil, da ta prijava izpolnjuje vse cilje dogodka in merila iz člena 4 Sklepa št. 1622/2006/ES ter dosega visoke standarde kakovosti, ki se zahtevajo za ta dogodek.

Zato je izborni svet v svojih poročilih iz februarja 2010 priporočil, da je gostitelj tega dogodka v Belgiji za leto 2015 mesto Mons. Belgija je pred koncem leta 2009 o tem imenovanju obvestila Evropski parlament, Svet, Komisijo in Odbor regij.

Evropski parlament je v začetku julija 2010 Komisiji poslal pozitivno mnenje.

Izborni postopek na Češkem še traja in se bo zaključil v začetku leta 2011.

Komisija zato v skladu s členom 9(3) Sklepa št. 1622/2006/ES Svetu predaja priloženo priporočilo za uradno imenovanje mesta Mons v Belgiji za dogodek evropska prestolnica kulture za leto 2015.

Priporočilo za

SKLEP SVETA

o imenovanju evropske prestolnice kulture za leto 2015 v Belgiji

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sklepa št. 1622/2006/ES Evropskega parlamenta in Sveta z dne 24. oktobra 2006 o vzpostavitvi aktivnosti Skupnosti za dogodek evropska prestolnica kulture za leta 2007 do 2019[2] in zlasti člena 9(3) Sklepa,

ob upoštevanju priporočila Evropske komisije,

ob upoštevanju poročil izbornega sveta iz februarja 2010 o izbornem postopku za evropsko prestolnico kulture v Belgiji,

ob upoštevanju naslednjega:

ob upoštevanju, da so v celoti izpolnjena merila iz člena 4 Sklepa št. 1622/2006/ES –

SPREJEL NASLEDNJI SKLEP:

Člen 1

Za „evropsko prestolnico kulture 2015“ je imenovan Mons v Belgiji.

Člen 2

Ta sklep začne veljati dan po objavi v Uradnem listu Evropske unije .

V […],

Za Svet

Predsednik

[1] UL L 304, 3.11.2006, str. 1.

[2] UL L 304, 3.11.2006, str. 1.